Document ID: /roh_data/filtered/fineweb-2-filterrobots_roh.jsonl.gz/43730

A moda concisa
Ina gronda part da la communicaziun en l'internet succeda en il fratemp tras fotografias e tras videos. Cuntrari a pli baud, cur ch'ins barattava las fotografias ed ils videos tranter amis ed enconuschents, ha oz mintgin access als maletgs publitgads en l'internet, ed els pon vegnir cundividids senza che la possessura u il possessur sappia quai.
Savens emblidan ins lura quest aspect, sch'ins trametta fotografias a persunas estras ch'ins ha gist pir emprendì ad enconuscher en il "internet". Suenter ch'igl è vegnì creà in'atmosfera famigliara, vegn il visavi supplitgà da sa svestgir u da trametter maletgs da sai blut. Sche quel refusa quai, vegn el smanatschà u mess sut squitsch en differentas modas.
Sche ti tramettas fotografias, nua ch'ins ta vesa mez u dal tuttafatg blutta u blut, po quai avair consequenzas a lunga vista. Las fotografias pon numnadamain vegnir duvradas senza che ti sappias quai. T'imaginescha co che ti ta sentissas, sche tes geniturs, tes amis u schizunt tias magistras e tes magisters vesessan fotografias da tai blutta u blut.
Sche ti es en contact cun talas persunas e sche quellas ta smanatschan u mettan sut squitsch, stos ti ir immediatamain tar la polizia.
Sch'i vegnan publitgads sin ina pagina d'internet maletgs da tai senza tes consentiment, pos ti contactar l'autur e pretender da tal d'allontanar las fotografias. Sin tschertas paginas d'internet datti la pussaivladad d'annunziar cuntegns nungiavischads. Ti pos denunziar la persuna che ha publitgà las fotografias, e quai er anc suenter ch'ils maletgs èn vegnids stizzads. Betg emblida da far screenshots e da nudar las adressas da las paginas, nua ch'ils maletgs eran vegnids publitgads. En cas d'ina denunzia è quai lura tes material da cumprova.
Tips
- Na cundivida betg tia vita intima cun persunas estras.
- Na trametta mai fotografias u videos indecents da tai ad ina persuna che ti has gist pir emprendì ad enconuscher en l'internet, er sche ti crais d'avair scuntrà l'amur da tia vita. Quai ta pudess custar fitg bler (tant areguard ils daners sco er areguard tia reputaziun). E sche ti na pudessas tuttina betg resister a la tentaziun, guarda almain che tia fatscha na saja betg visibla sin la fotografia.
- Ta drizza – en situaziuns difficilas – a persunas da tia confidenza. Va immediatamain tar la polizia, sche ti es confruntada u confruntà cun grevas smanatschas ubain sche fotografias da tai arrivan en fauss mauns u curseschan sin paginas d'internet dubiusas, avant che quellas èn idas per l'entir mund enturn.